钦定古今图书集成/方舆汇编/职方典/第1227卷 > 宝庆府星野考 府志
## 钦定古今图书集成/方舆汇编/职方典/第1227卷 > 宝庆府星野考 府志

府总

迁固，世掌天文，其言曰：“楚，翼、轸分野。今之南郡、江夏、零陵、桂阳、武陵、长沙及汉中、汝南郡，皆楚分也。” 其后蔡邕、费直诸家，考论度数，各有异同。《春秋元命苞》曰：“轸星为荆州。” 《史记》又曰：“吴楚之疆，候在荧惑，占于鸟衡。” 《东汉志》曰：“斗，玉衡第四星，主荆州。” 当以五卯日候之，己卯日为零陵。《宋天文志》曰：“天市二十二星，东西” 各列十一星。其西垣南第十星曰楚《星经》曰：“荧惑主楚越。” 又曰：“翼二十二星，凡十九度。轸四星，凡七度。” 《广雅》曰：“荆属衡星。” 《唐书》曰：“翼、轸，鹑尾也。轸在天关之外，当南河之南，其中一星主长沙。” 《新唐书》曰：“鹑尾值建已之月。” 内列太微为天庭，其分野自南河以负海，亦纯阳地也。然莫若《晋天文志》为最详，其考验躔次尤精而密，则分野之说，燎然若指掌矣。《春秋》书灾异不书事应，张南轩谓君子无所不谨，盖得敬天之要。《书》曰：“克谨天戒，臣人克有常宪。” 然则守常宪以尊主，谨事以敬天，则不言星野亦可也。